b'\n_START_ARTICLE_\nKaramela\n_START_PARAGRAPH_\nKaramela je vrsta drobne sla\xc5\xa1\xc4\x8dice iz pra\xc5\xbeenega sladkorja, glukoze in eteri\xc4\x8dnih olj. Originalne starinske karamele so bile samo \xc4\x8disti karamel (odtod ime), a s \xc4\x8dasom se je razvila moderna industrija, ki proizvaja ne\xc5\xa1teto vrst teh priljubljenih sladkor\xc4\x8dkov.\n_START_SECTION_\nIndustrijski postopek\n_START_PARAGRAPH_\nMedtem ko se \xc4\x8disti karamel pridobiva naravnost iz \xc5\xbeganega sladkorja, se za izdelavo karamel sladkor raztopi v vodi in razme\xc5\xa1a z glukoznim sirupom. Industrijski postopek predvideva dve vrsti karamel, trde in mehke. Za trde karamele se zmes po\xc4\x8dasi segreva s paro do 134\xc2\xa0\xc2\xb0C, za mehke do 126\xc2\xa0\xc2\xb0C, nakar se su\xc5\xa1i do popolne odstranitve vode. Zmes za trde karamele ne sme vsebovati ve\xc4\x8d kot 2,5% vlage, za mehke karamele pa lahko pride do 8%, ker ji bodo pridane tudi ma\xc5\xa1\xc4\x8dobe. Razne arome in dodatki, ki jih recept predvideva za trde karamele, se zame\xc5\xa1ajo pri 110\xc2\xa0\xc2\xb0C, nato se zmes za\xc4\x8dne hladiti. Ko temperatura dose\xc5\xbee pribli\xc5\xbeno 80\xc2\xa0\xc2\xb0C (odvisno od recepta), jo je treba izoblikovati s posebnimi stroji, ki po razrezu dobljene bonbone na hitro ohladijo. Pri mehkih karamelah se arome prime\xc5\xa1ajo \xc5\xbee proti koncu hlajenja, pri 55\xc2\xa0\xc2\xb0C, nakar se izoblikujejo, ohladijo in pakirajo._NEWLINE_Dodaten postopek je v rabi za karamele rock, kjer se masa najprej oblikuje samo v dolge raznobarvne in pisane trakove, v katere se zavijejo tako imenovane\xc2\xa0\xc2\xbbvsebine\xc2\xab. To so vnaprej izdelani vlo\xc5\xbeki z malo risbico ali napisom, ki se po razrezu trakov v posamezne karamele pojavi na vsaki izmed njih._NEWLINE_Posebna vrsta karamel so dra\xc5\xbeeji, ki so mandeljni ali le\xc5\xa1niki prekriti z zmesjo za karamele. Pri teh je postopek izdelave precej razli\xc4\x8den, ker se ta masa ne zamesi predhodno, pa\xc4\x8d pa se ustvari postopoma direktno na pra\xc5\xbeenem mandlju (ali drugem suhem sade\xc5\xbeu). Za to je potrebna posebna segrevana posoda, ki se mo\xc4\x8dno nagnjena vrti, medtem ko vanjo kaplja na eni strani stopljeni sladkor in na drugi glukozni sirup. Zadnja plast sladkorja vsebuje barvila. Po tem se dra\xc5\xbeeji presujejo v drugi aparat, ki jih povr\xc5\xa1insko zgladi in polira. Sem spadajo predvsem konfete. Zaradi razli\xc4\x8dnega proizvodnega postopka se dra\xc5\xbeeji velikokrat ne vklju\xc4\x8dujejo v karamele.\n_START_SECTION_\nVrste karamel\n_START_PARAGRAPH_\nV prodaji je ne\xc5\xa1teto vrst karamel, saj vsaka blagovna znamka doda svoje sestavine osnovni sladki bazi. Pri tem igrajo va\xc5\xbeno vlogo zgo\xc5\xa1\xc4\x8devalci kot \xc5\xa1krob in \xc5\xbeelatine, pa tudi barvila. Najbolj zanimiva je za uporabnika seveda izbira okusa, ki ga izdelek pridobi z dodatkom eteri\xc4\x8dnih olj, na primer okus limone, jagode, kakava, le\xc5\xa1nika in podobnih._NEWLINE_Seveda je enako pomembna tudi oblika karamele in njeno pakiranje. S tem v zvezi je vredno omeniti, da se je v na\xc5\xa1ih krajih ta vrsta drobne sla\xc5\xa1\xc4\x8dice najprej imenovala enostavno cukr\xc4\x8dek in nato sladkor\xc4\x8dek, saj je to tudi bila: ko\xc5\xa1\xc4\x8dek pre\xc5\xbeganega sladkorja oziroma karamela. Pozneje se je udoma\xc4\x8dila francoska tujka bonbon. Starej\xc5\xa1e osebe \xc5\xa1e pomnijo nepakirane bonbone, ki so se v\xc4\x8dasih prodajali na te\xc5\xbeo in \xc4\x8digar prodaja je danes strogo omejena ali celo prepovedana. Ko so se za\xc4\x8deli bonboni zavijati v papir\xc4\x8dke, so bili preimenovani v karamele, medtem ko so nepakirani izdelki ostali bonboni, \xc4\x8deprav je bila vsebina pribli\xc5\xbeno ista, to je vedno pra\xc5\xbeeni sladkor. Kot opravi\xc4\x8dilo je veljalo, da so karamele zavite, ker so mehkej\xc5\xa1e, medtem ko so bonboni popolnoma trdi, a to razlikovanje ni imelo resne podlage. Edini vzrok za pakiranje je bil zunanji videz in, posledni\xc4\x8dno, upravi\xc4\x8dena vi\xc5\xa1ja cena. Danes se pakiranje opravi\xc4\x8duje s higienskimi razlogi, a je kljub temu na tr\xc5\xbei\xc5\xa1\xc4\x8du veliko izdelkov, ki se ne zavijajo posamezno, temve\xc4\x8d so zaprti v \xc5\xa1katlice (na primer Smarties). Popolnoma nepakirane karamele, v glavnem dra\xc5\xbeeje, smejo prodajati le nekatere strogo nadzorovane trgovine.'